Óskað eftir skýrslu um rými í leikskólum Borgarbyggðar Sveitarstjórn Borgarbyggðar hefur vísað til byggðaráðs tillögu Sveinbjarnar Eyjólfssonar þar sem hann leggur til að sveitarstjóra verði falið að taka saman skýrslu um rými á leikskólum í sveitarfélaginu . Í tillögunni segir að „ þá komi jafnframt fram í skýrslunni fjöldi barna í hverjum árgangi og hvort ekki verði hægt að veita þeim öllum leikskólavist miðað við þær reglur sem um þá vist munu gilda , “ eins og segir orðrétt í tillögunni . Þá er þess óskað að í skýrslunni verði miðað við fjölda barna sem náð hafa aldri í lok hvers skólaárs . Einnig óskar Sveinbjörn þess í tillögu sinni að í skýrslunni verði „ gerð grein fyrir hvernig háttað verði framkvæmd þriðja töluliðar um fræðslumál í málefnasamningi Sjálfstæðisflokks og Borgarlista 2006 - 2010 ” . Í þeim tölulið sem Sveinbjörn vísar til segir að tryggð verði dagvistun fyrir börn frá 9 mánaða aldri með því að auka niðurgreiðslur til dagforeldra .